Document ID: 32014D0366

DECIZIA DE PUNERE ÎN APLICARE A COMISIEI
din 16 iunie 2014
de stabilire a listei programelor de cooperare și de indicare a sumei globale a sprijinului total din partea Fondului european de dezvoltare regională pentru fiecare program aferent obiectivului de cooperare teritorială europeană, pentru perioada 2014-2020
[notificată cu numărul C(2014) 3776]
(2014/366/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1299/2013 al Parlamentului European și al Consiliului din 17 decembrie 2013 privind dispoziții specifice pentru sprijinul din partea Fondului european de dezvoltare regională pentru obiectivul de cooperare teritorială europeană (1), în special articolul 4,
după consultarea Comitetului de coordonare pentru fondurile structurale și de investiții europene stabilit la articolul 150 alineatul (1) din Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (2),
întrucât:
(1)
Articolul 4 alineatul (1) din Regulamentul (UE) nr. 1299/2013 stabilește resursele globale disponibile pentru obiectivul de cooperare teritorială europeană și distribuirea acestora între cooperarea transfrontalieră, cooperarea transnațională și cooperarea interregională.
(2)
În conformitate cu articolul 4 alineatul (3) din Regulamentul (UE) nr. 1299/2013, Comisia a comunicat fiecărui stat membru cota care îi revine din sumele globale aferente cooperării transfrontaliere și transnaționale, defalcate pe ani, în conformitate cu criteriile și cu metodologia stabilite de același articol.
(3)
În conformitate cu articolul 4 alineatul (3) din Regulamentul (UE) nr. 1299/2013, fiecare stat membru a informat Comisia, pe baza sumelor comunicate, dacă și în ce mod a utilizat opțiunea de transfer prevăzută la articolul 5 din regulamentul respectiv, precum și distribuția rezultată a fondurilor între programele transfrontaliere și transnaționale la care participă statul membru în cauză.
(4)
În conformitate cu articolul 4 alineatul (4) din Regulamentul (UE) nr. 1299/2013, contribuția din partea Fondului european de dezvoltare regională (FEDR) la programele transfrontaliere și de bazin maritim în temeiul Instrumentului european de vecinătate (IEV) din domeniul de aplicare al Regulamentului (UE) nr. 232/2014 al Parlamentului European și al Consiliului (3) și în temeiul Instrumentului de asistență pentru preaderare (IPA II) din domeniul de aplicare al Regulamentului (UE) nr. 231/2014 al Parlamentului European și al Consiliului (4) ar trebui să fie stabilită de Comisie și de statele membre în cauză. Întrucât sumele privind contribuția FEDR la programele transfrontaliere și de bazin maritim în temeiul IEV nu au fost convenite încă, prezenta decizie stabilește numai sumele pentru IPA II.
(5)
Articolul 4 alineatul (3) din Regulamentul (UE) nr. 1299/2013 prevede adoptarea de către Comisie a unei decizii prin care stabilește lista tuturor programelor de cooperare și indică suma globală a sprijinului total din partea FEDR pentru fiecare program.
(6)
Prin urmare, este necesar să se stabilească lista programelor de cooperare și să se indice suma globală a sprijinului total din partea FEDR pentru fiecare program,
ADOPTĂ PREZENTA DECIZIE:
Articolul 1
Lista programelor de cooperare transfrontalieră și suma globală a sprijinului total din partea Fondului european de dezvoltare regională (FEDR) pentru fiecare program sunt stabilite în anexa I.
Articolul 2
Lista programelor de cooperare transnațională și suma globală a sprijinului total din partea FEDR pentru fiecare program sunt stabilite în anexa II.
Articolul 3
Lista programelor de cooperare interregională și suma globală a sprijinului total din partea FEDR pentru fiecare program sunt stabilite în anexa III.
Articolul 4
Contribuția FEDR la programele transfrontaliere în temeiul instrumentului de asistență pentru preaderare (IPA II) din domeniul de aplicare al Regulamentului (UE) nr. 231/2014 pentru fiecare stat membru este stabilită în anexa IV.
Articolul 5
Prezenta decizie se adresează statelor membre.
Adoptată la Bruxelles, 16 iunie 2014.

Labels: 15
19
5